CELEX: 32006R1168
Language: el
Date: 2006-07-31 00:00:00
Title: Κανονισμός (ΕΚ) αριθ. 1168/2006 της Επιτροπής, της  31ης Ιουλίου 2006 , για την εφαρμογή του κανονισμού (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου όσον αφορά τον κοινοτικό στόχο για τη μείωση του επιπολασμού ορισμένων οροτύπων σαλμονέλας σε σμήνη ωοπαραγωγής του είδους Gallus gallus και για την τροποποίηση του κανονισμού (ΕΚ) αριθ. 1003/2005   (Κείμενο που παρουσιάζει ενδιαφέρον για τον ΕΟΧ)

1.8.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 211/4
            
         
      ΚΑΝΟΝΙΣΜΌΣ (ΕΚ) αριθ. 1168/2006 ΤΗΣ ΕΠΙΤΡΟΠΉΣ
   
   της 31ης Ιουλίου 2006
   για την εφαρμογή του κανονισμού (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου όσον αφορά τον κοινοτικό στόχο για τη μείωση του επιπολασμού ορισμένων οροτύπων σαλμονέλας σε σμήνη ωοπαραγωγής του είδους Gallus gallus και για την τροποποίηση του κανονισμού (ΕΚ) αριθ. 1003/2005
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (1), και ιδίως το άρθρο 4 παράγραφος 1 και το άρθρο 13,
   Εκτιμώντας τα ακόλουθα:
   
               (1)
            
            
               Σκοπός του κανονισμού (ΕΚ) αριθ. 2160/2003 είναι να εξασφαλισθεί η λήψη κατάλληλων και αποτελεσματικών μέτρων για την ανίχνευση και τον έλεγχο της σαλμονέλας και άλλων ζωονοσογόνων παραγόντων σε όλα τα συναφή στάδια της παραγωγής, της μεταποίησης και της διανομής, ιδίως σε επίπεδο πρωτογενούς παραγωγής, ώστε να μειωθεί ο επιπολασμός τους και ο κίνδυνος που συνιστούν για τη δημόσια υγεία.
            
         
               (2)
            
            
               Ο κανονισμός (ΕΚ) αριθ. 2160/2003 προβλέπει τον καθορισμό κοινοτικού στόχου για τη μείωση του επιπολασμού όλων των οροτύπων σαλμονέλας που έχουν σημασία για τη δημόσια υγεία στα σμήνη ωοπαραγωγής του είδους Gallus gallus σε επίπεδο πρωτογενούς παραγωγής. Αυτή η μείωση είναι σημαντική για τη λήψη των αυστηρών μέτρων τα οποία πρέπει να εφαρμόζονται σε μολυσμένα σμήνη σύμφωνα με τον κανονισμό (ΕΚ) αριθ. 2160/2003 από τον Δεκέμβριο του 2009 και μετά. Ειδικότερα, τα αυγά που προέρχονται από σμήνη άγνωστης υγειονομικής κατάστασης ως προς τη σαλμονέλα, από σμήνη για τα οποία υπάρχει υπόνοια μόλυνσης ή από μολυσμένα σμήνη δύνανται να χρησιμοποιηθούν για ανθρώπινη κατανάλωση μόνο αφού υποστούν επεξεργασία που να εγγυάται την εξάλειψη οροτύπων της σαλμονέλας που έχουν σημασία για τη δημόσια υγεία σύμφωνα με την κοινοτική νομοθεσία για την υγιεινή των τροφίμων.
            
         
               (3)
            
            
               Ο κανονισμός (ΕΚ) αριθ. 2160/2003 προβλέπει ότι ο κοινοτικός στόχος πρέπει να περιλαμβάνει, αφενός, την αριθμητική έκφραση του μέγιστου ποσοστού των επιδημιολογικών μονάδων που παραμένουν θετικές ή/και του ελάχιστου ποσοστού μείωσης του αριθμού των επιδημιολογικών μονάδων που παραμένουν θετικές, και, αφετέρου, τη μέγιστη προθεσμία εντός της οποίας πρέπει να επιτευχθεί ο στόχος αυτός, καθώς και τον ορισμό των προγραμμάτων δοκιμών που απαιτούνται για να επαληθευθεί η επίτευξή του. Επίσης, περιλαμβάνει τον ορισμό, κατά περίπτωση, των οροτύπων που έχουν σημασία για τη δημόσια υγεία.
            
         
               (4)
            
            
               Για να καθοριστεί ο κοινοτικός στόχος, συλλέχθηκαν συγκρίσιμα δεδομένα σχετικά με τον επιπολασμό των οικείων οροτύπων σαλμονέλας σε σμήνη ωοπαραγωγής του είδους Gallus gallus σε κράτη μέλη, σύμφωνα με την απόφαση 2004/665/ΕΚ της Επιτροπής, της 22ας Σεπτεμβρίου 2004, σχετικά με μια βασική μελέτη για τον επιπολασμό της Salmonella σε σμήνη ωοπαραγωγής του Gallus gallus (2).
            
         
               (5)
            
            
               Ο κανονισμός (ΕΚ) αριθ. 2160/2003 προβλέπει ότι, για μεταβατική περίοδο τριών ετών, ο κοινοτικός στόχος όσον αφορά τα σμήνη ωοπαραγωγής του είδους Gallus gallus θα καλύπτει τη Salmonella enteritidis και τη Salmonella typhimurium.
            
         
               (6)
            
            
               Για να επαληθευθεί η επίτευξη του κοινοτικού στόχου, πρέπει να οργανωθούν επανειλημμένες δειγματοληψίες στα σμήνη.
            
         
               (7)
            
            
               Σύμφωνα με το άρθρο 15 του κανονισμού (ΕΚ) αριθ. 2160/2003, ζητήθηκε η γνώμη της Ευρωπαϊκής Αρχής Ασφάλειας των Τροφίμων (ΕΑΑΤ) για τον καθορισμό του κοινοτικού στόχου όσον αφορά τα σμήνη ωοπαραγωγής του είδους Gallus gallus.
            
         
               (8)
            
            
               Από την έκδοση του κανονισμού (ΕΚ) αριθ. 1003/2005 της Επιτροπής, της 30ής Ιουνίου 2005, για την εφαρμογή του κανονισμού (ΕΚ) αριθ. 2160/2005 όσον αφορά τον κοινοτικό στόχο για τη μείωση του επιπολασμού ορισμένων οροτύπων σαλμονέλας σε σμήνη ωοπαραγωγής του είδους Gallus gallus και για την τροποποίηση του κανονισμού (ΕΚ) αριθ. 2160/2003, δημιουργήθηκαν και επικυρώθηκαν εναλλακτικές μέθοδοι ανάλυσης. Επιπροσθέτως, τα στελέχη σαλμονέλας που ανιχνεύθηκαν σε σμήνη ωοπαραγωγής θα πρέπει να αποθηκευθούν για μελλοντική βακτηριοφαγική τυπολόγηση και δοκιμή της ευαισθησίας σε αντιμικροβιακούς παράγοντες. Ως εκ τούτου, ο κανονισμός (ΕΚ) αριθ. 1003/2005 πρέπει να τροποποιηθεί ανάλογα.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κοινοτικός στόχος
   1.   Ο κοινοτικός στόχος που αναφέρεται στο άρθρο 4 παράγραφος 1 του κανονισμού (ΕΚ) αριθ. 2160/2003 με σκοπό τη μείωση της Salmonella enteritidis και της Salmonella typhimurium σε ενήλικες όρνιθες ωοπαραγωγής του είδους Gallus gallus (στο εξής «κοινοτικός στόχος») έχει ως εξής:
   
               α)
            
            
               Ετήσιο ελάχιστο ποσοστό μείωσης των θετικών σμηνών ενήλικων ορνίθων ωοπαραγωγής τουλάχιστον:
               
                           i)
                        
                        
                           10 %, εάν ο επιπολασμός κατά το προηγούμενο έτος ήταν μικρότερος από 10 %·
                        
                     
                           ii)
                        
                        
                           20 %, εάν ο επιπολασμός κατά το προηγούμενο έτος ήταν μεταξύ 10 και 19 %·
                        
                     
                           iii)
                        
                        
                           30 %, εάν ο επιπολασμός κατά το προηγούμενο έτος ήταν μεταξύ 20 και 39 %·
                        
                     
                           iv)
                        
                        
                           40 %, εάν ο επιπολασμός κατά το προηγούμενο έτος ήταν 40 % ή παραπάνω·
                        
                     ή,
            
         
               β)
            
            
               μείωση του μέγιστου ποσοστού σε 2 % ή λιγότερο. Ωστόσο, για τα κράτη μέλη που διαθέτουν λιγότερα από 50 σμήνη ενήλικων ορνίθων ωοπαραγωγής, μόνον ένα ενήλικο σμήνος, κατ’ ανώτατο όριο, επιτρέπεται να παραμείνει θετικό.
            
         Ο πρώτος στόχος πρέπει να έχει επιτευχθεί το 2008, βάσει της παρακολούθησης που θα ξεκινήσει στις αρχές του εν λόγω έτους. Όσον αφορά το στόχο του 2008, τα αποτελέσματα της βασικής μελέτης, που θα διενεργηθεί σύμφωνα με το άρθρο 1 παράγραφος 1 της απόφασης 2004/665/ΕΚ, θα χρησιμοποιηθούν ως σημείο αναφοράς όπως αναφέρεται στο παρόν άρθρο.
   2.   Το πρόγραμμα δοκιμών με το οποίο θα επαληθευθεί η πρόοδος όσον αφορά την επίτευξη του κοινοτικού στόχου ορίζεται στο παράρτημα.
   Η επίτευξη αξιολογείται λαμβάνοντας υπόψη τα αποτελέσματα τριών διαδοχικών ετών.
   Όταν δεν παρατίθενται στο παράρτημα, οι τεχνικές προδιαγραφές του άρθρου 5 της απόφασης 2004/665/ΕΚ της Επιτροπής θεωρούνται συστάσεις για την εφαρμογή αυτού του σημείου στα εθνικά προγράμματα ελέγχου.
   3.   Η Επιτροπή θα επανεξετάσει ενδεχομένως το πρόγραμμα δοκιμών που περιγράφεται στο παράρτημα βάσει της πείρας που θα έχει αποκτηθεί κατά το πρώτο έτος του προγράμματος ελέγχου, όπως αναφέρεται στο άρθρο 5 παράγραφος 1 του κανονισμού (ΕΚ) αριθ. 2160/2003 (στο εξής «το εθνικό πρόγραμμα ελέγχου»).
   Άρθρο 2
   Τροποποίηση του κανονισμού (ΕΚ) αριθ. 1003/2005
   Στο παράρτημα του κανονισμού (ΕΚ) αριθ. 1003/2005 προστίθενται τα ακόλουθα σημεία 3.4 και 3.5:
   
      «3.4.   Εναλλακτικές μέθοδοι
      Όσον αφορά τα δείγματα που λαμβάνονται με πρωτοβουλία του υπεύθυνου της πτηνοτροφικής εκμετάλλευσης, μπορούν να χρησιμοποιηθούν οι μέθοδοι ανάλυσης που προβλέπονται στο άρθρο 11 του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (3) αντί των μεθόδων για την προετοιμασία των δειγμάτων, των μεθόδων ανίχνευσης και του προσδιορισμού του οροτύπου που προβλέπονται στο σημείο 3 του παρόντος παραρτήματος, εάν πιστοποιούνται σύμφωνα με το πρότυπο EN/ISO 16140/2003.
      3.5.   Αποθήκευση των στελεχών
      Τουλάχιστον τα στελέχη που απομονώνονται στο πλαίσιο των επίσημων ελέγχων αποθηκεύονται για μελλοντική βακτηριοφαγική τυπολόγηση και δοκιμή της ευαισθησίας σε αντιμικροβιακούς παράγοντες, χρησιμοποιώντας τις συνήθεις μεθόδους συλλογής καλλιεργειών, οι οποίες πρέπει να διασφαλίζουν την ακεραιότητα των στελεχών για ελάχιστη περίοδο δύο ετών.
   
   Άρθρο 3
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Αυγούστου 2006.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 31 Ιουλίου 2006.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 325 της 12.12.2003, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 1003/2005 της Επιτροπής (ΕΕ L 170 της 1.7.2005, σ. 12).
   
      (2)  ΕΕ L 303 της 30.9.2004, σ. 30.
   
      (3)  ΕΕ L 191 της 28.5.2004, σ. 1.».
   
      ΠΑΡΑΡΤΗΜΑ
      Πρόγραμμα δοκιμών που είναι αναγκαίο για να επαληθευθεί η επίτευξη του κοινοτικού στόχου για τη μείωση των Salmonella enteritidis και Salmonella typhimurium σε ενήλικες όρνιθες ωοπαραγωγής του είδους Gallus gallus, όπως αναφέρεται στο άρθρο 1 παράγραφος 2
      1.   ΠΛΑΙΣΙΟ ΤΗΣ ΔΕΙΓΜΑΤΟΛΗΨΙΑΣ
      Το πλαίσιο της δειγματοληψίας καλύπτει όλα τα σμήνη ενήλικων ορνίθων ωοπαραγωγής του είδους Gallus gallus (στο εξής «σμήνη ωοπαραγωγής»), που παρατίθενται στο άρθρο 1 του κανονισμού (ΕΚ) αριθ. 2160/2003.
      2.   ΠΑΡΑΚΟΛΟΥΘΗΣΗ ΣΕ ΣΜΗΝΗ ΩΟΠΑΡΑΓΩΓΗΣ
      2.1.   Συχνότητα και καθεστώς της δειγματοληψίας
      Στα σμήνη ωοπαραγωγής γίνεται δειγματοληψία με πρωτοβουλία του υπεύθυνου της επιχείρησης τροφίμων (στο εξής «υπεύθυνος της πτηνοτροφικής εκμετάλλευσης») και από την αρμόδια αρχή.
      Η δειγματοληψία με πρωτοβουλία του υπευθύνου της πτηνοτροφικής εκμετάλλευσης πραγματοποιείται τουλάχιστον κάθε δεκαπέντε εβδομάδες. Η πρώτη δειγματοληψία διενεργείται σε ηλικία 24 ± 2 εβδομάδων.
      Η δειγματοληψία από την αρμόδια αρχή διενεργείται τουλάχιστον:
      
                  α)
               
               
                  σε ένα σμήνος ανά έτος και ανά εκμετάλλευση που περιλαμβάνει τουλάχιστον 1 000 πτηνά·
               
            
                  β)
               
               
                  σε ηλικία 24 ± 2 εβδομάδων σε σμήνη ωοπαραγωγής που στεγάζονται σε κτίρια στα οποία ανιχνεύθηκε σαλμονέλα στο προηγούμενο σμήνος·
               
            
                  γ)
               
               
                  σε τυχόν περίπτωση υπόνοιας μόλυνσης από Salmonella enteritidis ή Salmonella typhimurium, ως αποτέλεσμα της επιδημιολογικής έρευνας τροφιμογενών εστιών σύμφωνα με το άρθρο 8 της οδηγίας 2003/99/ΕΚ του Ευρωπαϊκού Κοινοβουλίου και του Συμβουλίου (1)·
               
            
                  δ)
               
               
                  σε όλα τα άλλα σμήνη ωοπαραγωγής στην εκμετάλλευση σε περίπτωση που ανιχνευθεί Salmonella enteritidis ή Salmonella typhimurium σε ένα από τα σμήνη ωοπαραγωγής της εκμετάλλευσης·
               
            
                  ε)
               
               
                  σε περίπτωση που η αρμόδια αρχή το κρίνει απαραίτητο.
               
            Η δειγματοληψία που διενεργείται από την αρμόδια αρχή μπορεί να αντικαταστήσει μία δειγματοληψία με πρωτοβουλία του υπεύθυνου της πτηνοτροφικής μονάδας.
      2.2.   Πρωτόκολλο δειγματοληψίας
      Για να μεγιστοποιηθεί η ευαισθησία της δειγματοληψίας, συλλέγονται δειγματοληπτικά τόσο περιττώματα όσο και στοιχεία του περιβάλλοντος τουλάχιστον όπως προβλέπεται στα στοιχεία α) και β):
      
                  α)
               
               
                  Σε σμήνη που εκτρέφονται σε κλωβούς, λαμβάνονται 2 × 150 γραμμάρια φυσικώς ομαδοποιημένων περιττωμάτων από όλους τους ιμάντες ή ξύστες στον ορνιθώνα, αφού τεθεί σε λειτουργία το σύστημα αφαίρεσης της κοπριάς. Ωστόσο, σε περίπτωση ορνιθώνων με πυραμιδοειδείς κλωβοστοιχίες χωρίς ξύστες ή ιμάντες, πρέπει να συλλέγονται 2 × 150 γραμμάρια αναμειγμένων νωπών περιττωμάτων από 60 διαφορετικά σημεία κάτω από τους κλωβούς στις τάφρους απομάκρυνσης κοπριάς.
               
            
                  β)
               
               
                  Σε αχυρώνες ή ορνιθώνες ελεύθερης βοσκής, λαμβάνονται δύο ζεύγη μάκτρων για μπότες ή «καλτσών», χωρίς να αλλαχθούν τα καλύμματα μποτών που φοριούνται κάτω από τα μάκτρα για μπότες.
               
            Σε περίπτωση δειγματοληψίας από την αρμόδια αρχή, συλλέγονται –από σημεία όπου υπάρχει μεγάλη ποσότητα σκόνης σε όλο τον ορνιθώνα– 250 ml που περιέχουν τουλάχιστον 100 γραμμάρια σκόνης. Εάν δεν υπάρχει αρκετή ποσότητα σκόνης, λαμβάνεται επιπλέον δείγμα 150 γραμμαρίων φυσικώς ομαδοποιημένων περιττωμάτων ή συμπληρωματικό ζεύγος μάκτρων για μπότες ή «καλτσών».
      Στην περίπτωση της δειγματοληψίας που αναφέρεται στο σημείο 2.1 στοιχεία β), γ) και δ), η αρμόδια αρχή βεβαιώνεται, διενεργώντας περαιτέρω δοκιμές όπου κρίνεται απαραίτητο, ότι τα αποτελέσματα των εξετάσεων για σαλμονέλα στα πτηνά δεν έχουν επηρεαστεί από τη χρήση αντιμικροβιακών παραγόντων στα σμήνη.
      Σε περίπτωση που δεν ανιχνευθεί η παρουσία των Salmonella enteritidis και Salmonella typhimurium αλλά ανιχνευθούν αντιμικροβιακοί παράγοντες ή παράγοντες ανασταλτικοί για την ανάπτυξη βακτηρίων, το σμήνος ωοπαραγωγής θεωρείται μολυσμένο για τους σκοπούς του κοινοτικού στόχου που αναφέρεται στο άρθρο 1 παράγραφος 2.
      3.   ΕΞΕΤΑΣΗ ΤΩΝ ΔΕΙΓΜΑΤΩΝ
      3.1.   Μεταφορά και προετοιμασία των δειγμάτων
      Τα δείγματα αποστέλλονται με κατεπείγουσα ταχυδρομική αποστολή ή με ιδιωτική ταχυδρομική υπηρεσία στα εργαστήρια που αναφέρονται στο άρθρο 11 του κανονισμού (ΕΚ) αριθ. 2160/2003, την ημέρα της συλλογής τους. Στο εργαστήριο τα δείγματα διατηρούνται υπό ψύξη έως την εξέτασή τους, η οποία διενεργείται εντός 48 ωρών από την παραλαβή τους.
      3.1.1.   Δείγματα από μάκτρα για μπότες
      
                  α)
               
               
                  Η συσκευασία των δύο ζευγών μάκτρων για μπότες (ή «καλτσών») αφαιρείται προσεκτικά, ώστε να αποφεύγεται η αποκόλληση των περιττωμάτων που είναι προσκολλημένα επάνω στα μάκτρα. Στη συνέχεια, τα μάκτρα ομαδοποιούνται και τοποθετούνται σε 225 ml ρυθμιστικού υδατικού διαλύματος πεπτόνης, το οποίο έχει προθερμανθεί σε θερμοκρασία δωματίου·
               
            
                  β)
               
               
                  το δείγμα περιδινείται για να κορεστεί πλήρως και συνεχίζεται η καλλιέργεια με τη μέθοδο ανίχνευσης που περιγράφεται στο σημείο 3.2.
               
            3.1.2.   Άλλα δείγματα περιττωμάτων και σκόνης
      
                  α)
               
               
                  Τα δείγματα περιττωμάτων ομαδοποιούνται και αναμειγνύονται πλήρως. Συλλέγεται επιμέρους δείγμα 25 γραμμαρίων για καλλιέργεια.
               
            
                  β)
               
               
                  Το επιμέρους δείγμα των 25 γραμμαρίων προστίθεται στα 225 ml ρυθμιστικού υδατικού διαλύματος πεπτόνης, το οποίο έχει προθερμανθεί σε θερμοκρασία δωματίου.
               
            
                  γ)
               
               
                  Η καλλιέργεια του δείγματος συνεχίζεται με τη μέθοδο ανίχνευσης που περιγράφεται στο σημείο 3.2.
               
            Εάν έχουν συμφωνηθεί πρότυπα ISO σχετικά με την προετοιμασία των περιττωμάτων με σκοπό την ανίχνευση σαλμονέλας, εφαρμόζονται και αντικαθιστούν τις παραπάνω διατάξεις για την προετοιμασία της δειγματοληψίας.
      3.2.   Μέθοδος ανίχνευσης
      Για την ανίχνευση χρησιμοποιείται η μέθοδος που συνιστάται από το κοινοτικό εργαστήριο αναφοράς για τη σαλμονέλα στο Bilthoven (Κάτω Χώρες). Αυτή η μέθοδος περιγράφεται στην τρέχουσα έκδοση του σχεδίου του παραρτήματος Δ του προτύπου ISO 6579 (2002) για την ανίχνευση ειδών Salmonella σε περιττώματα ζώων και σε δείγματα του σταδίου της πρωτογενούς παραγωγής. Σε αυτή τη μέθοδο χρησιμοποιείται ημιστερεό μέσο [τροποποιημένο ημιστερεό μέσο Rappaport-Vassiladis (MSRV)] ως το μοναδικό μέσο επιλεκτικού εμπλουτισμού.
      3.3.   Προσδιορισμός του οροτύπου
      Προσδιορίζεται ο ορότυπος τουλάχιστον ενός απομονωμένου στελέχους από κάθε θετικό δείγμα, σύμφωνα με το σύστημα Kaufmann-White.
      3.4.   Εναλλακτικές μέθοδοι
      Όσον αφορά τα δείγματα που λαμβάνονται με πρωτοβουλία του υπεύθυνου της πτηνοτροφικής εκμετάλλευσης, οι μέθοδοι ανάλυσης που προβλέπονται στο άρθρο 11 του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (2) μπορούν να χρησιμοποιηθούν αντί των μεθόδων για την προετοιμασία των δειγμάτων, των μεθόδων ανίχνευσης και προσδιορισμού του οροτύπου που προβλέπονται στο σημείο 3 του παρόντος παραρτήματος, εάν πιστοποιούνται σύμφωνα με το πρότυπο EN/ISO 16140/2003.
      3.5.   Αποθήκευση των στελεχών
      Τουλάχιστον τα στελέχη που απομονώνονται από δείγματα που συλλέγονται από την αρμόδια αρχή αποθηκεύονται για μελλοντική βακτηριοφαγική τυπολόγηση και δοκιμή της ευαισθησίας σε αντιμικροβιακούς παράγοντες, χρησιμοποιώντας τις συνήθεις μεθόδους συλλογής για σκοπούς καλλιέργειας, οι οποίες πρέπει να διασφαλίζουν την ακεραιότητα των στελεχών για ελάχιστη περίοδο δύο ετών.
      4.   ΑΠΟΤΕΛΕΣΜΑΤΑ ΚΑΙ ΥΠΟΒΟΛΗ ΕΚΘΕΣΕΩΝ
      Ένα σμήνος ωοπαραγωγής θεωρείται θετικό για τους σκοπούς της επαλήθευσης της επίτευξης του κοινοτικού στόχου, σε περίπτωση που ανιχνευθεί η παρουσία Salmonella enteritidis και Salmonella typhimurium (εκτός από τα στελέχη εμβολίων) σε ένα ή περισσότερα δείγματα του σμήνους ωοπαραγωγής. Τα θετικά σμήνη ωοπαραγωγής μετρώνται μόνο μία φορά, ανεξάρτητα από τον αριθμό των δειγματοληψιών και των δοκιμών στις οποίες υποβάλλονται και αναφέρονται μόνο στο πρώτο έτος ανίχνευσης.
      Οι εκθέσεις πρέπει να περιλαμβάνουν τα ακόλουθα:
      
                  α)
               
               
                  τον συνολικό αριθμό σμηνών ωοπαραγωγής που έχουν ελεγχθεί και τον αριθμό των σμηνών ωοπαραγωγής που έχουν ελεγχθεί για κάθε καθεστώς δειγματοληψίας που αναφέρεται στο σημείο 2.1·
               
            
                  β)
               
               
                  τον συνολικό αριθμό μολυσμένων σμηνών ωοπαραγωγής και τα αποτελέσματα των δοκιμών για κάθε καθεστώς δειγματοληψίας που αναφέρεται στο σημείο 2.1·
               
            
                  γ)
               
               
                  ερμηνεία των αποτελεσμάτων, ειδικότερα όσον αφορά τις περιπτώσεις που αποτελούν εξαίρεση.
               
            Τα αποτελέσματα που αναφέρονται στο παρόν σημείο και τυχόν συμπληρωματικές σχετικές πληροφορίες αναφέρονται ως μέρος της έκθεσης για τις τάσεις και την προέλευση, η οποία προβλέπεται στο άρθρο 9 παράγραφος 1 της οδηγίας 2003/99/ΕΚ.
      
         (1)  ΕΕ L 325 της 12.12.2003, σ. 31.
      
         (2)  ΕΕ L 191 της 28.5.2004, σ. 1.